**Ladislav Škultéty-Gabriš** alebo **Ladislav Škultéty-Gábriš** (\* 27. jún 1738, Mojtín, vtedy Uhorsko ako súčasť habsburskej monarchie – † 19. august 1831, Sânnicolau Mic [= Svätý Mikuláš, dnes súčasť Aradu], Rumunsko) bol uhorský vojak habsburskej armády, husár, jeden z najdlhšie slúžiacich vojakov histórie vojenstva sveta.

Životopis
---------

Narodil sa 27. júna roku 1738 v Mojtíne. Už ako 12-ročný sa v roku 1750 stal dobrovoľníkom v armáde. Väčšinu svojho života pôsobil v husárskom pluku. Jeho vojenská kariéra sa začala počas sedemročnej vojny. Prvá bitka, ktorej sa zúčastnil bola pri Lovosiciach. Počas svojho života bol trikrát zranený. Po prvýkrát utrpel zranenie v bitke pri Kolíne. V roku 1768 bol jeho pluk rozpustený a prešiel do husárskeho pluku grófa Baranya, kde pôsobil až do konca svojho života. V roku 1775 sa stal vicekaprálom, v roku 1778 kaprálom. V roku 1790 bol povýšený na strážmajstra a stal sa i zástavníkom pluku. Počas rokov 1787 až 1791 sa Gabriš zúčastnil vojny proti Turkom. Ako 77-ročný sa zúčastnil vojenskej výpravy do Ruska. Ladislav Škultéty-Gabriš bol v armáde 81 rokov a zúčastnil sa za toto obdobie 22 vojenských ťažení. Zvlášť sa vyznamenal pri dobytí Berlína v sedemročnej vojne (v rokoch 1756 - 1763) a pri obliehaní Belehradu (v rokoch 1789 - 1790). Bol držiteľom dvoch významných vojenských vyznamenaní: Striebornej medaily za hrdinstvo a delového kríža. Svojimi činmi a enormne dlhou službou v armáde sa stal ako „večný vojak" známym v celej Rakúskej armáde. Je jedným z hrdinov románov Jána Martiša: *Cisársky večný vojak* a *V službách štyroch cisárov*. Podľa všetkého bol najdlhšie slúžiacim vojakom v histórii. Zomrel v Arade, kde bol aj pochovaný. V roku 2006 boli jeho pozostatky prevezené do rodnej obce, kde má postavený aj pamätník. Jeho výnimočnosť nebola len v tom, že bol najdlhšie slúžiacim vojakom na svete, ale najmä v tom, že celý svoj majetok, ktorý mu darovala cisárovná Mária Terézia, venoval rodnej obci.

Referencie
----------

1. 1 2  ŠKULTÉTY-GABRIŠ, Ladislav. In:  *Slovenský biografický slovník*. Zväzok V R – Š. Martin : Matica slovenská, 1992. 560 s. ISBN 80-7090-216-7. S. 476.
2. ↑   *Vojaka L. Š. Gabriša si uctia 480-kilometrovou jazdou na koňoch* [online]. TASR, 15.7.2021, [cit. 2021-10-09]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Ladislav Škultéty-Gabriš**

Zdroje
------

* Škultéty-Gábriš, Ladislav. In:  *Encyklopédia Slovenska*. 1. vyd. Zväzok V R – Š. Bratislava : Veda, 1981. 791 s. S. 711.
* Článok Večný husár Ladislav Škultéty-Gábriš
* DANGL, Vojtech; SEGEŠ, Vladimír. *Vojenské dejiny Slovenska*. Zväzok III 1711 – 1914. Bratislava : Ministerstvo obrany Slovenskej republiky, 1996. 241 s. ISBN 80-88842-02-6. S. 48.
* MARTIŠ, Ján. *Cisársky večný vojak*. 1. vyd. Banská Bystrica : Stredoslovenské vydavateľstvo, 1970. 218 s. (Rozkvet; zv. 70.)  [beletristické spracovanie životných osudov Ladislava Škultétyho-Gábriša]
* SKALA, Harald. *Slávne časy cisárskej jazdy v 17. - 19. storočí*. 1. vyd. Prešov : Universum, 2005. 371 s. ISBN 80-89046-25-8. S. 308-310.
* SEGEŠ, Vladimír. Najstarší vojak na svete. *Obrana*, 2005, roč. 13, čís. 2, s. 17. Dostupné online [cit. 2015-07-20]. ISSN 1336-1910.
* SEGEŠ, Vladimír. *Legendárny husár Ladislav Škultéty-Gabriš a jeho doba.* Bratislava : Vojenský historický ústav, 2021. 243 s. ISBN 978-80-89523-75-7
* KRÁĽ, Milan. *V Mojtíne pochovali večného vojaka* [online]. Bratislava: Pravda, 28.06.2013, [cit. 2015-07-20]. Dostupné online.

 Externé odkazy
---------------

* Záznam o narodení a krste v matrike farnosti Podskalie; pokrstený ako Ladislaus Gabrizech
* Cisársky večný vojak je v Mojtíne

Autoritné údaje: * GND: 114055624X
* LCCN: n94122198
* NK ČR: js20221155178
* VIAF: 33697374
* WorldCat: lccn-n94122198